Az RTL Klub összehozta az ellenzéki miniszterelnök-jelöltek vitáját Április 5-én a Magyarul Balóval különkiadásában vitatkozik egymással az LMP, a Jobbik és az MSZP-Párbeszéd miniszterelnök-jelöltje. Elfogadta az RTL Klub Magyarul Balóval című műsorának meghívását Szél Bernadett az LMP, Vona Gábor a Jobbik és Karácsony Gergely, az MSZP-Párbeszéd miniszterelnök-jelöltje.

A műsor szerkesztői meghívták Orbán Viktort is, de a Fidesz nem kívánt élni a lehetőséggel.

A műsorban mindhárom miniszterelnök-jelölt azonos ideig beszélhet majd. A témák között szerepel egyebek mellett az oktatás, az egészségügy, a migráció, a szegénység, a korrupció és a demokrácia állapota. A miniszterelnök-jelöltek szópárbaját a televíziós viták mestere: Baló György moderálja. Az egyórás vita adásszerű rögzítése április 5-én délelőtt lesz, a vágatlan felvételt 23 órától sugározza az RTL Klub.